Kies ’n item as inspirasie, soos ’n kussingoortreksel, kunswerk of bykomstigheid, en gebruik ’n kleur wat in die item voorkom as jou vertrekpunt.
Begin met eenvoudige, goedkoop projekte sodat jy jou selfvertroue kan opbou om ’n dramatieser voorkoms aan te pak.
’n Aksentmuur is ’n maklike, vinnige en goedkoop manier om kleur jou huis in te bring. Dit is ook ’n wonderlike wegspringplek vir ’n beginner, want as jy nie daarvan hou nie, of die kleur is verkeerd, kan jy dit bloot toeverf.
Die kleur moet iewers anders in die kamer voorkom, maar net in klein dosisse. Jy sal elke dag na die muur kyk; dink daarom hoe die kleur jou en die res van jou gesin laat voel.
Die ontspannende blougroen aksentmuur skep ’n tropiese gevoel deur die kleure van die see op te roep.
’n Belangrike reël word hier gevolg: Meng helder kleure met ’n neutrale kleur. ’n Wit voormuur laat die helderblou aandag trek sonder om die ruimte heeltemal te oorweldig.
Afgewitte houtvloerplanke en ’n gemaklike oorgroot rusbank gee sagtheid en warmte aan ’n andersins koel skema.
En moenie die subtiele blou rug van die koffietafelboek miskyk nie; dit is ’n goed deurdagte byvoeging tot die vertrek.
Dit word bereik deur die oorspronklike kleur met wit, grys of swart te meng om ’n sagter weergawe te behaal. Die beste voorbeeld hiervan is die wêreld van pastelle.
Die gedempte kleurpalet is volmaak vir ’n slaapkamer. Dit skep ’n kalmerende en ontspannende ruimte waarin jy kan rus en jou verkwik.
Die sagter blooskleurige agtermuur bied kontras teen die donkerder grys van die aksentmuur met ’n betonvoorkoms.